CELEX: 32008D0974
Language: el
Date: 2008-12-18 00:00:00
Title: Απόφαση 2008/974/ΚΕΠΠΑ του Συμβουλίου, της 18ης Δεκεμβρίου 2008 , προς στήριξη του Κώδικα Συμπεριφοράς της Χάγης κατά τη διάδοσης των βαλλιστικών πυραύλων στο πλαίσιο της εφαρμογής της στρατηγικής της ΕΕ κατά της διάδοσης των όπλων μαζικής καταστροφής

23.12.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 345/91
            
         
      ΑΠΌΦΑΣΗ 2008/974/ΚΕΠΠΑ ΤΟΥ ΣΥΜΒΟΥΛΊΟΥ
   
   της 18ης Δεκεμβρίου 2008
   προς στήριξη του Κώδικα Συμπεριφοράς της Χάγης κατά τη διάδοσης των βαλλιστικών πυραύλων στο πλαίσιο της εφαρμογής της στρατηγικής της ΕΕ κατά της διάδοσης των όπλων μαζικής καταστροφής
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη συνθήκη για την Ευρωπαϊκή Ένωση, και ιδίως το άρθρο 13 παράγραφος 3 και το άρθρο 23 παράγραφος 1,
   Εκτιμώντας τα ακόλουθα:
   
               (1)
            
            
               Στις 12 Δεκεμβρίου 2003, το Ευρωπαϊκό Συμβούλιο θέσπισε τη στρατηγική της ΕΕ κατά της διάδοσης των όπλων μαζικής καταστροφής, το Κεφάλαιο ΙΙΙ της οποίας περιέχει κατάλογο μέτρων που πρέπει να ληφθούν εντός της Ευρωπαϊκής Ένωσης (ΕΕ) καθώς και σε τρίτες χώρες για την καταπολέμηση της διάδοσης αυτής.
            
         
               (2)
            
            
               Η ΕΕ εφαρμόζει ενεργά τη στρατηγική αυτή καθώς και τα μέτρα που απαριθμούνται στα Κεφάλαια ΙΙ και ΙΙΙ της στρατηγικής αυτής, για παράδειγμα, με τη διάθεση χρηματοδοτικών πόρων προς στήριξη ειδικών σχεδίων για την ενίσχυση του πολυμερούς συστήματος μη διάδοσης και πολυμερών μέτρων οικοδόμησης εμπιστοσύνης. Ο Κώδικας Συμπεριφοράς της Χάγης κατά της διάδοσης των βαλλιστικών πυραύλων (στο εξής «Ο Κώδικας») αποτελεί ενιαίο μέρος του συστήματος αυτού. Αποσκοπεί στην πρόληψη και τον περιορισμό της διάδοσης συστημάτων βαλλιστικών πυραύλων ικανών να φέρουν όπλα μαζικής καταστροφής και συναφών τεχνολογιών.
            
         
               (3)
            
            
               Στις 17 Νοεμβρίου 2003, το Συμβούλιο καθόρισε την κοινή θέση 2003/805/ΚΕΠΠΑ (1) για την καθολική ισχύ και την επίρρωση των πολυμερών συμφωνιών στον τομέα της μη διάδοσης των όπλων μαζικής καταστροφής καθώς και των φορέων τους. Η κοινή αυτή θέση επιδιώκει, μεταξύ άλλων, την προώθηση της προσχώρησης όσο το δυνατόν περισσοτέρων χωρών στον Κώδικα, ιδίως δε των χωρών με δυνατότητες βαλλιστικών πυραύλων, για την περαιτέρω ανάπτυξη και εφαρμογή του Κώδικα, ιδίως δε των μέτρων του για την οικοδόμηση εμπιστοσύνης και για την προώθηση στενότερων σχέσεων μεταξύ του Κώδικα και του πολυμερούς συστήματος των Ηνωμένων Εθνών για τη μη διάδοση.
            
         
               (4)
            
            
               Στις 23 Μαΐου 2007, το Συμβούλιο αποφάσισε να αναλάβει δράση για την προώθηση της καθολικότητας του Κώδικα και της συμμόρφωσης προς τις αρχές του. Προς τούτο, οργανώθηκε εργαστήριο στο περιθώριο της ετήσιας συνόδου των προσχωρησάντων κρατών, το 2007, που συγκέντρωσε τα κράτη με μείζονες δυνατότητες βαλλιστικών πυραύλων, συμπεριλαμβανομένων κρατών που δεν έχουν προσχωρήσει στον Κώδικα. Αποτελεί προτεραιότητα για την ΕΕ η συνέχιση του διαλόγου αυτού μεταξύ προσχωρησάντων και μη προσχωρησάντων κρατών με σκοπό την περαιτέρω προώθηση της καθολικότητας του Κώδικα καθώς και της καλύτερη εφαρμογή και ενίσχυσής του. Η παρούσα απόφαση θα πρέπει να συμβάλει στη διαδικασία αυτή,
            
         ΑΠΟΦΑΣΙΖΕΙ:
   Άρθρο 1
   1.   Για την εξασφάλιση της αδιάλειπτης και πρακτικής εφαρμογής ορισμένων στοιχείων της στρατηγικής της ΕΕ κατά της διάδοσης των όπλων μαζικής καταστροφής, η ΕΕ υποστηρίζει τις δραστηριότητες των κρατών που έχουν υπογράψει τον Κώδικα για την προώθηση των ακόλουθων στόχων:
   
               α)
            
            
               προώθηση της καθολικότητας του Κώδικα, και ειδικότερα προσχώρηση στον Κώδικα όλων των κρατών με δυνατότητες βαλλιστικών πυραύλων,
            
         
               β)
            
            
               υποστήριξη της εφαρμογής του Κώδικα,
            
         
               γ)
            
            
               προώθηση της περαιτέρω ενίσχυσης του Κώδικα.
            
         2.   Εν προκειμένω, τα σχέδια που πρέπει να υποστηριχθούν από την Ευρωπαϊκή Ένωση θα καλύπτουν τις ακόλουθες ειδικές δραστηριότητες:
   
               α)
            
            
               παροχή μέσων για την οργάνωση στοχοθετημένης προβολής, λόγου χάρη υπό μορφή εργαστηρίου, με στόχο την προώθηση νέων προσχωρήσεων στον Κώδικα για την περιοχή με το χαμηλότερο επίπεδο προσχώρησης στον Κώδικα,
            
         
               β)
            
            
               παροχή χρηματοδοτικών και τεχνικών μέσων για τη διευκόλυνση της ανταλλαγής πληροφοριών μεταξύ των προσχωρησάντων κρατών, από τη μια, και για τη διευκόλυνση επίσκεψης διεθνών παρατηρητών σε δοκιμές πεδίων εκτόξευσης Οχημάτων Εκτόξευσης στο Διάστημα (SLV), τις οποίες τα προσχωρήσαντα κράτη έχουν αποφασίσει να εξετάσουν σε εθελοντική βάση δυνάμει του άρθρου 4 α (ii) του Κώδικα, από την άλλη.
            
         
               γ)
            
            
               παροχή μέσων για την προώθηση συζήτησης μεταξύ των προσχωρησάντων κρατών για τον τρόπο διατήρησης της συνάφειας και της βιωσιμότητας του Κώδικα. Κατά τη συζήτηση αυτή θα λαμβάνονται ιδίως υπόψη νέες εξελίξεις στον τομέα της διάδοσης βαλλιστικών πυραύλων και οι εξελίξεις των διεθνών θεσμικών και νομικών πλαισίων που σχετίζονται με τους βαλλιστικούς πυραύλους.
            
         Τα σχέδια αυτά θα διεξάγονται προς όφελος των κρατών που έχουν προσχωρήσει καθώς και των κρατών που δεν έχουν προσχωρήσει στον Κώδικα.
   Στο Παράρτημα παρατίθεται λεπτομερής περιγραφή των σχεδίων.
   Άρθρο 2
   1.   Η Προεδρία, με τη βοήθεια του Γενικού Γραμματέα του Συμβουλίου/ Ύπατου Εκπροσώπου τους Κοινής Εξωτερικής Πολιτικής και Πολιτικής Ασφάλειας (ΓΓ/ΥΕ), είναι υπεύθυνη για την εφαρμογή της παρούσας απόφασης. Η Επιτροπή θα συμμετάσχει πλήρως στο εγχείρημα.
   2.   Η τεχνική υλοποίηση των σχεδίων που αναφέρονται στο άρθρο 1 παράγραφος 2 θα γίνει από το Ίδρυμα Στρατηγικής Έρευνας του Παρισιού (στο εξής «ΙΣΕ»).
   Το ΙΣΕ εκτελεί τα καθήκοντα αυτά υπό τον έλεγχο του ΓΓ/ΥΕ, υπέρ της Προεδρίας και σε στενή διαβούλευση με τον Πρόεδρο των ετήσιων συνόδων των κρατών που έχουν προσχωρήσει στον Κώδικα, καθώς και με την Αυστρία υπό την ιδιότητά της ως Άμεσης Κεντρικής Επαφής (ICC)/Εκτελεστικής Γραμματείας του Κώδικα. Προς τούτο, ο ΓΓ/ΥΕ θα προβεί τους απαιτούμενες ρυθμίσεις με το ΙΣΕ.
   3.   Η Προεδρία, ο ΓΓ/ΥΕ και η Επιτροπή θα προβαίνουν σε αμοιβαία τακτική ενημέρωση όσον αφορά την εφαρμογή της παρούσας απόφασης, στο πλαίσιο των αντιστοίχων αρμοδιοτήτων τους.
   Άρθρο 3
   1.   Το ποσό δημοσιονομικής αναφοράς για την υλοποίηση των σχεδίων που αναφέρονται στο άρθρο 1 παράγραφος 2 ανέρχεται σε 1 015 000 ευρώ.
   2.   Η διαχείριση των δαπανών που χρηματοδοτούνται από το ποσό της παραγράφου 1 γίνεται σύμφωνα με τις διαδικασίες και τους κανόνες που εφαρμόζονται στο γενικό προϋπολογισμό των Ευρωπαϊκών Κοινοτήτων.
   3.   Η Επιτροπή επιβλέπει την ορθή διαχείριση των δαπανών που αναφέρονται στην παράγραφο 2, που λαμβάνουν τη μορφή επιχορήγησης. Προς τούτο, συνάπτει χρηματοδοτική συμφωνία με το ΙΣΕ. Η χρηματοδοτική συμφωνία προβλέπει ότι το ΙΣΕ μεριμνά για την προβολή της συνεισφοράς της ΕΕ, που θα αντιστοιχεί στο ύψος της.
   4.   Η Επιτροπή επιδιώκει να συνάψει τη χρηματοδοτική συμφωνία που αναφέρεται στην παράγραφο 3 το συντομότερο δυνατόν μετά την έναρξη ισχύος της παρούσας απόφασης. Ενημερώνει το Συμβούλιο σχετικά με τυχόν δυσκολίες στο εγχείρημα αυτό καθώς και σχετικά με την ημερομηνία σύναψης της χρηματοδοτικής συμφωνίας.
   Άρθρο 4
   Η Προεδρία, επικουρούμενη από τον ΓΓ/ΥΕ, υποβάλλει έκθεση στο Συμβούλιο για την υλοποίηση της απόφασης βάσει τακτικών εκθέσεων που εκπονούνται από το ΙΣΕ. Οι εκθέσεις αυτές αποτελούν τη βάση για την αξιολόγηση στην οποία προβαίνει το Συμβούλιο. Η Επιτροπή συμμετέχει πλήρως στο εγχείρημα αυτό. Υποβάλλει έκθεση σχετικά με τις χρηματοοικονομικές πτυχές της υλοποίησης της παρούσας απόφασης.
   Άρθρο 5
   Η παρούσα απόφαση παράγει αποτελέσματα την ημέρα της εκδόσεώς της.
   Λήγει 6 μήνες μετά τη θέση της σε ισχύ, εκτός εάν η Επιτροπή συνάψει χρηματοδοτική συμφωνία με το ΙΣΕ πριν από τη λήξη της περιόδου αυτής, οπότε η παρούσα απόφαση θα λήξει 24 μήνες από την ημερομηνία της σύναψης της χρηματοδοτικής συμφωνίας.
   Άρθρο 6
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 18 Δεκεμβρίου 2008
      
         
            Για το Συμβούλιο
         
         
            Ο Πρόεδρος
         
         M. BARNIER
         
      
   
   
      (1)  ΕΕ L 302 της 20.11.2003, σ. 34.
   
      ΠΑΡΑΡΤΗΜΑ
      Ενωσιακή στήριξη προς τον Κώδικα Συμπεριφοράς της Χάγης κατά της διάδοσης βαλλιστικών πυραύλων στο πλαίσιο της εφαρμογής της στρατηγικής της ΕΕ κατά της διάδοσης των όπλων μαζικής καταστροφής
      1.   Στόχοι
      Η Ευρωπαϊκή Ένωση έχει υποστηρίξει εξ αρχής με σθένος τον Κώδικα. Η Ευρωπαϊκή Ένωση θεωρεί ότι ο Κώδικας είναι σημαντικό πολυμερές μέσο που αποσκοπεί στον περιορισμό της διάδοσης των συστημάτων βαλλιστικών πυραύλων και των συναφών τεχνολογιών μέσω των μέτρων διαφάνειας και οικοδόμησης εμπιστοσύνης. Όλα τα κράτη μέλη της Ευρωπαϊκής Ένωσης έχουν προσχωρήσει στον Κώδικα και τον εφαρμόζουν καλόπιστα.
      Κατά το παρελθόν, η Ευρωπαϊκή Ένωση προσπάθησε να παρακάμψει τις εναπομένουσες ατέλειες όσον αφορά την εφαρμογή του Κώδικα και της ου καθολικότητάς του με τη διοργάνωση εργαστηρίου προσχωρησάντων και μη προσχωρησάντων στον Κώδικα κρατών στο περιθώριο της ετήσιας συνόδου του 2007. Ενθαρρυνόμενη από το αποτέλεσμα του εργαστηρίου, η Ευρωπαϊκή Ένωση επιθυμεί να συνεχίσει την πρωτοβουλία αυτή και να υποστηρίξει τρεις πτυχές του Κώδικα ως ακολούθως:
      
                  —
               
               
                  Καθολικότητα του Κώδικα,
               
            
                  —
               
               
                  Εφαρμογή του Κώδικα,
               
            
                  —
               
               
                  Ενίσχυση και καλύτερη λειτουργίας του Κώδικα.
               
            2.   Περιγραφή των σχεδίων
      2.1.   Σχέδιο 1: Προαγωγή της καθολικότητας του Κώδικα
      2.1.1.   Σκοπός του σχεδίου
      Παρά το γεγονός ότι τα προσχωρήσαντα κράτη έχουν φτάσει το επίπεδο των δύο τρίτων των κρατών μελών των Ηνωμένων Εθνών, μένουν ακόμη πολλά να γίνουν για να επιτευχθεί η καθολικότητα του Κώδικα. Κατά τις ετήσιες συνόδους, τα προσχωρήσαντα κράτη σημειώνουν ότι οι λόγοι διστακτικότητας των μη προσχωρησάντων κρατών να προσχωρήσουν στον Κώδικα ποικίλλουν σημαντικά, από γενική άγνοια και μη κατανόηση του Κώδικα έως πιο πολιτικούς λόγους.
      2.1.2.   Αποτελέσματα του σχεδίου
      
                  —
               
               
                  αύξηση της πληροφόρησης για, την κατανόηση και τη στήριξη του Κώδικα,
               
            
                  —
               
               
                  ενίσχυση της αλληλεπίδρασης μεταξύ προσχωρησάντων και μη προσχωρησάντων στον Κώδικα κρατών,
               
            
                  —
               
               
                  αύξηση του αριθμού των κρατών που έχουν προσχωρήσει στον Κώδικα.
               
            2.1.3.   Περιγραφή του σχεδίου
      Το σχέδιο προβλέπει την οργάνωση δύο εργαστηρίων:
      
                  —
               
               
                  εργαστήριο για την προώθηση της πληροφόρησης για την περιοχή με συμμετοχή του μεγαλύτερου δυνατού αριθμού μη προσχωρησάντων στον Κώδικα κρατών.
                  Στην Αφρική, δεν έχουν προσχωρήσει στον Κώδικα οι εξής χώρες: Αλγερία, Αγκόλα, Μποτσουάνα, Κεντροαφρικανική Δημοκρατία, Ακτή του Ελεφαντοστού, Λαϊκή Δημοκρατία του Κονγκό, Αίγυπτος, Λεσότο, Ναμίμπια, Δημοκρατία του Κονγκό, Σομαλία, Σουαζιλάνδη, Τόγκο και Ζιμπάμπουε.
               
            
                  —
               
               
                  γενικό εργαστήριο, που ακολουθεί το μοντέλο του εργαστηρίου που οργανώθηκε στο περιθώριο της ετήσιας συνόδου των προσχωρησάντων κρατών του 2007, με εστιασμένες και διαρθρωμένες ανταλλαγές όσον αφορά τεχνικές θεωρήσεις και θεωρήσεις στον τομέα της πολιτικής και της ασφάλειας που σχετίζονται με τη διάδοση βαλλιστικών πυραύλων και με τη συνάφεια του Κώδικα.
               
            2.2.   Σχέδιο 2: Υποστήριξη της εφαρμογής του Κώδικα μεταξύ προσχωρησάντων κρατών
      2.2.1.   Σκοπός του σχεδίου
      Παρά το γεγονός ότι ο Κώδικας αντιπροσωπεύει σημαντικό μέσο για τον περιορισμό της διάδοσης βαλλιστικών πυραύλων και συναφών τεχνολογιών μέσω μέτρων οικοδόμησης εμπιστοσύνης και διαφάνειας, πολλά μένουν να γίνουν για την προώθηση καλύτερων ανταλλαγών μεταξύ των προσχωρησάντων κρατών. Το σχέδιο θα εστιασθεί στις πτυχές των ανταλλαγών όπου μπορούν να επιτευχθούν απτά αποτελέσματα.
      2.2.2.   Αποτελέσματα του σχεδίου
      
                  —
               
               
                  δημιουργία προτύπου ασφαλούς μηχανισμού πληροφόρησης και επικοινωνίας με βάση το Διαδίκτυο (e-ICC), που θα μπορούσε να παράσχει τη δυνατότητα για ταχύτερες, ευκολότερες και ασφαλέστερες ανταλλαγές πληροφοριών μεταξύ των προσχωρησάντων κρατών και να προβλέπει την ηλεκτρονική διανομή των εγγράφων.
               
            
                  —
               
               
                  σε περίπτωση που τα προσχωρήσαντα κράτη αποφασίσουν κατά την ετήσια σύνοδό τους να δημιουργήσουν ένα e-ICC, το εν λόγω πρότυπο θα μπορούσε να τεθεί σε λειτουργία.
               
            
                  —
               
               
                  μεγαλύτερη στήριξη της επίσκεψης παρατηρητών σε δοκιμές πεδίων εκτόξευσης SLV.
               
            2.2.3.   Περιγραφή του σχεδίου
      Το σχέδιο προβλέπει δύο τύπους μέτρων:
      
                  α)
               
               
                  Διευκόλυνση της ανταλλαγής πληροφοριών και της επικοινωνίας μεταξύ προσχωρησάντων κρατών μέσω της δημιουργίας e-ICC. Η πείρα που έχει αποκομίσει η Γαλλία από το σύστημα e-POC του Καθεστώτος Ελέγχου Πυραυλικής Τεχνολογίας (MTCR) παρουσιάζει ιδιαίτερο ενδιαφέρον για το σχέδιο αυτό.
                  Δεδομένου ότι την απόφαση για τη δημιουργία ενός τέτοιου συστήματος θα την λάβουν τα προσχωρήσαντα στον Κώδικα κράτη κατά την ετήσια σύνοδο, το σχέδιο θα υλοποιηθεί σε δύο φάσεις. Η υλοποίηση της δεύτερης φάσης θα γίνει αφού διεξαχθούν συζητήσεις σχετικά με το e-ΙCC μεταξύ των προσχωρησάντων κρατών κατά την ετήσια σύνοδο.
                  Φάση 1: Πρόταση της ΕΕ προς τα προσχωρήσαντα στον Κώδικα κράτη για τη δημιουργία ενός e-ICC
                  Θα προετοιμασθεί ένα πρότυπο e-ICC προκειμένου να παρουσιασθεί στα προσχωρήσαντα κράτη πιθανόν το 2009 και προκειμένου να συγκεντρωθούν οι αντιδράσεις των προσχωρησάντων κρατών σχετικά με τη λειτουργία του.
                  Φάση 2: Θέση σε λειτουργία του προτύπου e-ICC
                  Σε περίπτωση που τα προσχωρήσαντα κράτη αποφασίσουν τη δημιουργία e-ICC κατά την ετήσια σύνοδο, το εν λόγω πρότυπο θα μπορούσε να τεθεί σε λειτουργία. Προς τούτο, η τεχνογνωσία και οι υλικές πτυχές του προτύπου θα διαβιβασθούν στο άμεσο κεντρικό σημείο επαφής (ICC)/ Εκτελεστική γραμματεία για τη διαχείριση και θα παρασχεθεί κατάρτιση στο ICC και στα προσχωρήσαντα κράτη.
               
            
                  β)
               
               
                  Παροχή χρηματοδότησης για μία επίσκεψη διεθνών παρατηρητών σε δοκιμές πεδίων εκτόξευσης SLV των κρατών μελών της ΕΕ.
               
            2.3.   Σχέδιο 3: Προώθηση της περαιτέρω ενίσχυσης του Κώδικα και της καλύτερης λειτουργίας του
      2.3.1.   Σκοπός του σχεδίου
      Το περιβάλλον ασφάλειας εξελίσσεται διαρκώς, μεταξύ άλλων στον τομέα της διάδοσης των μέσων που μπορεί να είναι φορείς των όπλων μαζικής καταστροφής. Τα προσχωρήσαντα κράτη συνεδριάζουν ετησίως και εκτιμούν την εφαρμογή του Κώδικα καθώς και τις νέες τάσεις όσον αφορά τη διάδοση βαλλιστικών πυραύλων και των συναφών τεχνολογιών.
      Το σχέδιο θα προαγάγει τη διεξοδικότερη συζήτηση μεταξύ των προσχωρησάντων κρατών, και, ανάλογα με την περίπτωση, θα περιλάβει μη προσχωρήσαντα κράτη σε πιο ανεπίσημες συνθήκες και θα προβλέπει πρόσβαση σε τεχνική εμπειρογνωμοσύνη όσον αφορά τη διάδοση βαλλιστικών πυραύλων εκτός κυβερνητικών κύκλων. Τα αποτελέσματα του σχεδίου θα μπορούσαν να υποβληθούν ως μελέτη τροφοδότησης του προβληματισμού κατά την ετήσια σύνοδο των προσχωρησάντων κρατών.
      2.3.2.   Αποτελέσματα του σχεδίου
      
                  —
               
               
                  καλύτερη κατανόηση των σημερινών τάσεων στον τομέα της διάδοσης βαλλιστικών πυραύλων και προγραμμάτων SLV με συστάσεις για τα προσχωρήσαντα κράτη,
               
            
                  —
               
               
                  ανάλυση των δυνατοτήτων παρότρυνσης των προσχωρησάντων κρατών να υλοποιήσουν τα προγράμματα Βαλλιστικών πυραύλων και SLV,
               
            
                  —
               
               
                  καλύτερη κατανόηση της διασύνδεσης μεταξύ του Κώδικα, του MTCR () και διμερών και περιφερειακών ρυθμίσεων σχετικά με μέτρα οικοδόμησης εμπιστοσύνης για την επίτευξη του στόχου της μη διάδοσης πυραύλων και ορισμός συστάσεων πολιτικής.
               
            
                  —
               
               
                  έγγραφα εργασίας ή άλλες μορφές τεκμηρίωσης από τα εργαστήρια, που θα μπορούσε να υποβάλει η ΕΕ στην ετήσια σύνοδο του Κώδικα.
               
            2.3.3.   Περιγραφή του σχεδίου
      Το σχέδιο θα προβλέπει δύο τύπους δραστηριοτήτων:
      
                  α)
               
               
                  Χρηματοδότηση μελέτης για τις σημερινές τάσεις στον τομέα των βαλλιστικών πυραύλων και τη δυναμική της διάδοσής τους καθώς και προγράμματα SLV, που θα μπορούσαν να υποβληθούν ως μελέτη τροφοδότησης του προβληματισμού στην ετήσια σύνοδο των προσχωρησάντων κρατών. Κατά την εκπόνηση της μελέτης αυτής, το ΙΣΕ θα μεριμνήσει ώστε να μην υπάρχει επικάλυψη των εργασιών της Ομάδας Κυβερνητικών Εμπειρογνωμόνων των Ηνωμένων Εθνών.
               
            
                  β)
               
               
                  Χρηματοδότηση εργαστηρίων εμπειρογνωμόνων από τα προσχωρήσαντα και τα μη προσχωρήσαντα κράτη, από τον κυβερνητικό και το μη κυβερνητικό τομέα. Τα εργαστήρια θα μπορούσαν να οργανωθούν στο περιθώριο των ετήσιων συνόδων. Τα αποτελέσματα θα μπορούσαν να υποβληθούν ως έγγραφο εργασίας στην ετήσια σύνοδο των προσχωρησάντων κρατών. Τα εργαστήρια θα ασχοληθούν με τα ακόλουθα ζητήματα:
                  
                              —
                           
                           
                              Διασύνδεση μεταξύ του Κώδικα, του MTCR και διμερών και περιφερειακών ρυθμίσεων μέτρων οικοδόμησης εμπιστοσύνης για την επίτευξη του στόχου της μη διάδοσης πυραύλων καθώς και μεταξύ του Κώδικα και του συστήματος των Ηνωμένων Εθνών (UNGA).
                           
                        
                              —
                           
                           
                              Πώς θα παρακινηθούν τα προσχωρήσαντα κράτη να προβούν στα προγράμματα Βαλλιστικών πυραύλων και SLV.
                           
                        
            3.   Διάρκεια
      Η συνολική διάρκεια υλοποίησης των σχεδίων ανέρχεται σε 24 μήνες.
      4.   Δικαιούχοι
      Οι δικαιούχοι των σχεδίων της παρούσας απόφασης είναι αφενός τα προσχωρήσαντα και τα μη προσχωρήσαντα στον Κώδικα κράτη.
      Η τελική επιλογή των δικαιούχων κρατών θα γίνει σε διαβούλευση μεταξύ του φορέα υλοποίησης και της Προεδρίας, με τη βοήθεια του ΓΓ/ΥΕ σε στενή διαβούλευση με τα κράτη μέλη και την Επιτροπή στο πλαίσιο της αρμόδιας Ομάδας Εργασίας του Συμβουλίου. Η τελική απόφαση θα βασίζεται σε προτάσεις του φορέα υλοποίησης σύμφωνα με το άρθρο 2 παράγραφος 2 της απόφασης.
      5.   Φορέας υλοποίησης
      Το ΙΣΕ θα επιφορτισθεί με την τεχνική υλοποίηση των σχεδίων. Τα σχέδια θα υλοποιούνται απ’ ευθείας από το προσωπικό του ΙΣΕ ή τους εταίρους με τους οποίους συνεργάζεται, το Ίδρυμα Ερευνών για την Ειρήνη και την Πολιτική στον τομέα της Ασφάλειας του Πανεπιστημίου του Αμβούργου και το πολωνικό Κέντρο Διαστημικής Έρευνας της Βαρσοβίας.
      Ο φορέας υλοποίησης θα εκπονεί:
      
                  (α)
               
               
                  Τριμηνιαίες εκθέσεις όσον αφορά την υλοποίηση των σχεδίων,
               
            
                  (β)
               
               
                  Τελική έκθεση το αργότερο ένα μήνα από το τέλος της υλοποίησης των σχεδίων.
               
            Οι εκθέσεις θα αποστέλλονται στην Προεδρία, επικουρούμενη από τον ΓΓ/ΥΕ.
      Το ΙΣΕ θα μεριμνά για την προβολή της συνεισφοράς της ΕΕ, που θα αντιστοιχεί στο ύψος της.
      6.   Συμμετοχή τρίτων
      Τα σχέδια θα χρηματοδοτούνται στο σύνολό τους από την απόφαση. Εμπειρογνώμονες από τα προσχωρήσαντα ή τα μη προσχωρήσαντα στον Κώδικα κράτη μπορεί να θεωρηθούν ως τρίτοι συμμετέχοντες. Θα εργάζονται σύμφωνα με τους συνήθεις κανόνες του ΙΣΕ.